Πέτρινια

Η Πέτρινια (κροατ. Petrinja) είναι μικρή πόλη της κεντρικής Κροατίας, κοντά στη Σίσακ, στην ιστορική περιοχή της Μπανόβινα, που υπάγεται διοικητικώς στην Επαρχία Σίσακ-Μοσλαβίνα. Στην απογραφή του 2021 είχε πληθυσμό 12.963 κατοίκους, ενώ ο πληθυσμός του ομώνυμου δήμου ήταν 19.950 κάτοικοι. Η πόλη έχει έκταση 39,4 τετραγωνικά χιλιόμετρα, έναντι 379 τετρ. χιλιομέτρων του δήμου, και είναι κτισμένη σε υψόμετρο 106 μέτρα πάνω από την επιφάνεια της θάλασσας

 Ονομασία και ιστορία 
Η ονομασία της πόλεως προέρχεται μάλλον από την ελληνική λέξη «πέτρα», μπορεί όμως να πήρε το όνομά της από τον ναό του Αγίου Πέτρου, καθεδρικού της εποχής της Επισκοπής Σίσακ. Λέγεται ότι η πόλη ήταν κτισμένη κατά τη ρωμαϊκή εποχή σε άλλη τοποθεσία, στη Ζρίνσκα Γκόρα, που πράγματι έχει πολλή πέτρα. Από την άλλη, στα δυτικά της Πέτρινια βρίσκεται η Πέτροβα Γκόρα, που μεταφράζεται ως «Βουνό του [Αγίου] Πέτρου». Στο βουνό αυτό έγινε η Μάχη του Γκβοζντ το έτος 1097 μεταξύ του Πέταρ Σνάτσιτς της Κροατίας και του βασιλιά Κολομάν της Ουγγαρίας.

Η πρώτη καταγραφή της Πέτρινια στην ιστορία ως κατοικούμενου οικισμού χρονολογείται από το 1240, σε έγγραφο σχετικό με τα προνόμια που δόθηκαν στους κατοίκους της από τον Δούκα της Σλαβονίας Κολμάνο. Η μεσαιωνική αυτή Πέτρινια εγκαταλείφθηκε το 1543 και το φρούριό της κατεδαφίσθηκε για να μην πέσει στα χέρια των Οθωμανών που προέλαυναν. Το 1592 η πόλη ξανακτίσθηκε σε νέα τοποθεσία, με τη συνακόλουθη ανέγερση νέου φρουρίου, οθωμανικού αυτή τη φορά. Πολύ σύντομα ωστόσο, μετά και τη Μάχη της Σίσακ (1593), η πόλη απελευθερώθηκε και το φρούριο πρωτοκαταλήφθηκε από τον κροατικό στρατό στις 10 Αυγούστου 1594. Η επέτειος αυτή έγινε ημέρα ευχαριστιών προς τον Θεό και τον Άγιο Λαυρέντιο που εόρταζε την ημέρα εκείνη, και έτσι ο Λαυρέντιος έγινε ο πολιούχος άγιος της Πετρίνια. Με την πάροδο του χρόνου η πόλη προσέλκυσε τεχνίτες και εμπόρους, γεγονός που εγκαινίασε μια περίοδο οικονομικής αναπτύξεως.

 Δείτε επίσης 
 Σεισμός στην Πέτρινια (2020)

Παραπομπές

 Εξωτερικοί σύνδεσμοι 
 Επίσημος ιστότοπος

Πετρινια